《同公载公实思伯登白云最高顶 其二》
明代·黎民表

千岩云气混重溟，竹院松扉白昼扃。金锡乍飞游鹤去，贝书初诵毒龙听。

荒台花雨空留碧，阴洞苔文尚带青。浮世始知无住著，长生还欲问仙灵。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。